**jūrinės kultūros**

**koordinacinės tarybos posėdžio**

**PROTOKOLAS**

2014 m. balandžio 3 d. Nr. TAR1-30

Klaipėda

Posėdis įvyko 2014 m. kovo 4 d. 15:30 val.

Vieta: Klaipėdos miesto savivaldybės 109 pasitarimų kambaryje, I a., Liepų g. 11, Klaipėda.

Posėdžio pirmininkas – Petras Bekėža, Jūrinės kultūros koordinacinės tarybos (JKKT) pirmininkas, Lietuvos jūrininkų sąjungos pirmininkas;

Dalyvauja JKKT nariai (10 iš 20):

1. Petras Bekėža, Lietuvos jūrininkų sąjungos pirmininkas;
2. Pranas Gylys, Lietuvos žuvininkystės produktų gamintojų asociacijos narys;
3. Algirdas Grybas, VšĮ „Tarptautinė jūrininkų konsultavimo misija“ direktorius;
4. Gintautas Kutka, Lietuvos laivų savininkų asociacijos vykdantysis direktorius;
5. Ričardas Lučka, Jūrų kapitonų klubo narys;
6. Vidmantas Matutis, Lietuvos marinistikos žurnalistų klubas „Marinus“ pirmininkas.
7. Vidas Pakalniškis, Klaipėdos savivaldybės administracijos Ugdymo ir kultūros departamento Kultūros skyriaus vyr. specialistas;
8. Viktoras Senčila, Lietuvos aukštosios jūreivystės mokyklos direktorius;
9. Evaldas Zacharevičius, Lietuvos saugios laivybos administracijos direktorius;
10. Olga Žalienė, Lietuvos jūrų muziejaus direktorė.

Kiti posėdžio dalyviai:

1. Narūnas Lendraitis Ugdymo ir kultūros departamento Kultūros skyriaus vedėjas;
2. Romandas Žiubrys, VšĮ „Klaipėdos šventės“ direktorius;
3. Genutė Kalvaitienė, Lietuvos aukštoji jūreivystės mokykla;
4. Vytautas Čepas, Klaipėdos miesto vicemeras.

DARBOTVARKĖ:

1. Dėl pasirengimo Europos jūros dienai 2014;

2. Dėl miesto jūrinio įvaizdžio formavimo;

3. Informacija apie ankstesnių sprendimų vykdymą, tolesnių veiksmų aptarimas.

1.SVARSTYTA: Dėl pasirengimo Europos jūros dienai 2014.

Pranešėjas - Romandas Žiubrys, VšĮ „Klaipėdos šventės“ direktorius.

R. Žiubrys informavo posėdžio dalyvius, kad vis dar vyksta Europos jūros dienos 2014 datos tikslinimas. Siekiant išvengti, kad į vieną dieną nesusidėtų daug skirtingų žanrų renginių, yra siūlymų šventę organizuoti ne gegužės 17 d., bet gegužės 24 d. Tačiau, pranešėjo nuomone šiais metais perkelti datą būtų netikslinga dėl jau paskelbtų kitų įvyksiančių renginių.

Nors detali programa dar nėra sudaryta iki galo, Europos jūros dieną numatomi šie renginiai:

1. Šventė prasidės 9 val. Lietuvos Respublikos vėliavos pakėlimo ceremonija Kruizinių ir karo laivų terminale.
2. Vyks regatos „Gero vėjo“ startas.
3. Klaipėdos irklavimo centras rengs savo valčių paradą.
4. Vyks Kariuomenės ir visuomenės vienybės šventė Kruizinių ir karo laivų terminale, kurios metu bus galima lankyti karo laivus.
5. Tradiciškai, Lietuvos aukštosios jūreivystės mokyklos pirmo kurso studentai prie „Albatroso“ paminklo Smiltynėje duos priesaiką jūrai.
6. Taip pat prie „Albatroso“ paminklo Smiltynėje numatoma įteikti ženklelius „Jūros veteranas“ jūroje dirbusiems žmonėms.
7. Pirmą kartą Klaipėdos miesto meras įteiks apdovanojimus – „Albatroso“ statulėles – jūrai nusipelniusiems asmenims.
8. Vakare planuojamas laivų paradas Kuršių mariose ties Kruizinių ir karo laivų krantine bei šventinis fejerverkas.

Tam, kad būtų išvengta skirtingų žanrų renginių samplaikos, savivaldybės bus prašoma, kad pakoreguotų kitų renginių grafikus, nes visų posėdžio dalyvių nuomone pernai vykusi Europos jūros diena tiesiog „nuskendo“ tarp gausybės vienu metu vykusių įvairiausių renginių.

KALBĖJO: Olga Žalienė, Algirdas Grybas, Gintautas Kutka, Viktoras Senčila, Petras Bekėža ir kiti posėdžio dalyviai.

NUTARTA:

1. Kreiptis į Klaipėdos miesto merą su prašymu koordinuoti vyksiančius renginius Klaipėdos regione 2014 m. gegužės 16-18 d. d.
2. Prašyti Klaipėdos miesto savivaldybės kultūros skyrių, Lietuvos jūreivystės aukštąją mokyklą, Lietuvos jūrų muziejų ir VšĮ „Klaipėdos šventės“ suderinti planuojamus šventinius renginius, bei atsižvelgti į posėdžio metu išsakytas pastabas ir pasiūlymus dėl šventės organizavimo.

Nutarimas priimtas bendru sutarimu.

2. SVARSTYTA. Dėl miesto jūrinio įvaizdžio formavimo;

Pranešėjas - Olga Žalienė, Lietuvos jūrų muziejaus direktorė.

Pranešėja šiuo klausimu siūlo pirmiausia apsvarstyti iš ko tas įvaizdis susideda apskritai: ką reprezentuoja miestas, kokie yra miesto ženklai, simboliai, kokie požymiai nuo kultūros iki verslo leidžia laikyti miesto turinį jūriniu, kiek miesto gyventojai patys save suvokia kaip jūrinio miesto gyventojus, ir kokiais būdais ta žinia jiems perduodama. Atsižvelgiant į šias kryptis reikėtų išklausyti atitinkamų sričių specialistų vertinimus – miesto vyr. architekto, dailininko ir kt. kurie prisideda prie miesto vaizdo kūrimo. Taip pat reikėtų apsvarstyti ir įvertinti koks indėlis yra daromas jūrinės kultūros propagavimui. R. Žiubrys papildė, kad norint parengti tam tikrą strategiją miesto jūrinio įvaizdžio formavimui, neišvengiamai tenka spręsti jos finansavimo klausimą. O. Žalienė pasiūlė kreiptis į Klaipėdos miesto savivaldybės Įvaizdžio komisiją ir išklausyti jų nuomonę bei pasiūlymus. Siūloma į kitą JKKT posėdį diskusijai pakviesti Klaipėdos miesto savivaldybės atstoves Nijolę Laužikienę, Vilija Venckutę-Palaitienę ir Godą Giedraitytę.

NUTARTA

Organizuoti posėdį-diskusiją Klaipėdos miesto įvaizdžio klausimu, pakviečiant joje dalyvauti Klaipėdos miesto savivaldybės atstoves Nijolę Laužikienę, Vilija Venckutę-Palaitienę ir Godą Giedraitytę.

Nutarimas priimtas bendru sutarimu.

3. SVARSTYTA. Informacija apie ankstesnių sprendimų vykdymą, tolesnių veiksmų aptarimas.

Pranešėjas – Petras Bekėža, Jūrinės kultūros koordinacinės tarybos pirmininkas, Lietuvos jūrininkų sąjungos pirmininkas.

Pranešėjas informavo, kad visi procedūriniai klausimai susiję su „Albatroso“ apdovanojimu sprendžiami sklandžiai. Šiuo metu sprendžiami teikimų priėmimo klausimai. Terminas teikimams baigiasi š. m. kovo 27 d., todėl siūloma paraginti visas jūrines organizacijas teikti kandidatūras.

Dėl Jūrinių renginių kalendoriaus ir Minėtinų datų informacija išsiųsta plačiam ratui žiniasklaidos atstovų, įskaitant ir radijo bei TV stotis ir laikraščius. Kai kurie iš jų informaciją jau pradėjo skelbti.

Dėl buriavimo aktualijų Klaipėdoje jau yra sudaryta ir pradėjo darbą darbo grupė. Raštas organizacijoms į kurias ji kreipsis su prašymu pateikti informaciją taip pat parengtas. Stebimas žiniasklaidos susidomėjimas buriavimo tematika.

Sekantis JKKT posėdis planuojamas š. m. balandžio 08 d., kuriame vyks „Albatroso“ apdovanojimų svarstymas. Galimai svarstymą reikės dalinti į dvi dalis: kandidatūrų pristatymą ir sprendimo priėmimą.

NUTARTA. Priimti informaciją domėn.

Posėdžio pirmininkas Petras Bekėža